Miško pažymų patvirtinimo programa

Miško pažymų patvirtinimo programa (; sutrumpintai PEFC) – pelno nesiekianti nevyriausybinė organizacija, įkurta 1999 m., siekiant skatinti darnią miškų priežiūrą. Tai „skėtinė“ organizacija, vienijanti įvairias nepriklausomai veikiančias valstybines ir regionines miško sertifikavimo sistemas, kurios atitinka PEFC sukurtus tvarios miškotvarkos reikalavimus. Medienos gaminiai, gauti iš miškų, sertifikuotų PEFC organizacijų narių, žymimi vieningu PEFC logotipu.Ruth Nussbaum. The Forest Certification Handbook. CRC Press, 2005, p. 266

Organizacijos būstinė įsteigta Ženevoje.

 Istorija 

PEFC buvo įkurta 1999 m. gegužės 30 d. 11 Europos valstybių iniciatyva kaip Europos miškų sertifikavimo taryba. Po dvejų metų prie jos prisijungė pirmosios už Europos ribų esančios šalys - JAV ir Kanada. 2003 m., išsiplėtusi iki pasaulinio masto, organizacija pakeitė savo pavadinimą į dabartinį.

 Mastas 

2011 m. pabaigoje PEFC sertifikuoti miškai apėmė 245 mln. ha.PEFC Annual Review 2011 , PEFC

 Organizacija 

PEFC valdoma per generalinį narių susirinkimą, kuris renka direktorių tarybą, o kasdienes organizacijos funkcijas užtikrina generalinio sekretoriaus vadovaujama administracija.Governance, PEFC

 Sertifikavimo procesas 

Miškų sertifikavimą vykdo ne pati PEFC, bet PEFC standartus atitinkančios ir organizacijos narėmis tapusios valstybinės ir regioninės sertifikavimo agentūros. Šios samdo nepriklausomas miško ūkių tikrinimą atliekančias organizacijas, atliekančias miškų auditą. Procesas susideda iš 9 žingsnių:Get PEFC Certified, PEFC
 Susipažinimo su sertifikavimo galimybėmis savo šalyje.
 Įsitikinimo, kad vykdoma miško priežiūra atitinka PEFC reikalavimus.
 Kreipimosi į PEFC pripažintą vietinę sertifikavimo agentūrą.
 Sertifikavimo prašymo pateikimo.
 Reikalingų dokumentų pateikimo.
 Miško ūkio audito.
 Rastų problemų sprendimo.
 Sertifikato išdavimo.
 Sertifikato atnaujinimo.

Atskirai nuo miško sertifikavimo taip pat suteikiami kilmės sertifikatai įmonėms, užsiimančioms medienos perdirbimu arba perpardavimu. Jie leidžia atsekti galutinio produkto istoriją: iš kokio miško gauta mediena, kokioje lentpjūvėje perdirbta, kam perparduota ir pan. Tik kilmės sertifikatą turinčios įmonės gali gauti leidimą tiekti į rinką gaminius, pažymėtus PEFC logotipu.

 Standartai 

PEFC standartai grindžiami tarptautinėmis konvencijomis ir kitomis plačiai pripažintomis praktikomis. Taip siekiama panaudoti geriausią esamą pasaulinę ir regioninę patirtį. Pagrindiniai kriterijai yra:Requirements & Criteria, PEFC

 Biologinės įvairovės ir miško ekosistemų saugojimas.
 Miško ekosistemų teikiamų paslaugų išsaugojimas.
 Minimalus cheminių medžiagų naudojimas.
 Darbininkų teisių ir gerovės apsauga.
 Įdarbinant, pirmenybės vietiniams darbuotojams teikimas.
 Vietinių gyventojų teisių gerbimas.
 Darbų vykdymas, laikantis teisės aktų.

 Vertinimas 

PEFC palaiko nemažai aplinkosaugos organizacijų, medienos pramonės atstovų, miškų savininkų.Ruth Nussbaum. The Forest Certification Handbook. CRC Press, 2005, p. 272 Sertifikatas pripažįstamas valstybių (Vokietijos, Japonijos, Didžiosios Britanijos ir kt.), reikalaujančių, kad viešuosiuose pirkimuose būtų įsigijama legali ir, pageidautina, pagal tvarios miškotvarkos principus tvarkomų miškų mediena.Federico Lopez-Casero. Public procurement policies for legal and sustainable timber: Trends and essential elements. Forest Conservation, Livelihoods and Rights Project, Institute for Global Environmental Strategies (IGES), 2008

PEFC yra kritikuojama Greenpeace organizacijos dėl neskaidrumo, nepakankamai aukštų standartų, prasto bendradarbiavimo su suinteresuotomis grupėmis. Teigiama, kad kai kurie PEFC sertifikuoti miškai susiduria su bioįvairovės nykimo, vietinių gyventojų teisių pažeidimų, girių naikinimo ir kitokiomis problemomis.On The Ground 2011: The controversies of PEFC and SFI , Greenpeace, 2011 Panašius argumentus yra išsakęs ir Pasaulio gamtos fondas.WWF statement on the PEFC international standards launched in November 2010, WWF, 2011

 Išnašos 

 Nuorodos 
 Oficialus puslapis

Kategorija:Tarptautinės aplinkos apsaugos organizacijos
Kategorija:Miškininkystė